《座上赋得石压笋斜出二十四韵》
明代·黄淳耀

山骨谁能斲，龙孙气力殊。遮藏千仞厚，迸坼一雷粗。

抵隙争分寸，乘时利走趋。风吹难解箨，雨溜易垂珠。

蔓草低相掩，垂藤误见拘。安排成列桷，撠掖象交芦。

角立牛羊抵，牙磨虎豹躯。题书斜架笔，饮羽倒抽砮。

踧踧高山仰，萧萧逐北徂。循墙正考父，弃甲锐司徒。

葭倚诚非伍，蓬生叹有扶。冠峰皆秀出，拔地独崎岖。

因势资奔峭，潜身避剔刳。折来犹负直，逊去或如愚。

月射云根远，泉回洞府迂。爬梳稚子拙，揠进野人劬。

讵有驱山铎，难求叱石符。圆仍慈母并，大与卫丘俱。

历落尤多矣，檀栾有是夫。变蛇终矫尾，为马定过都。

偃盖古松敌，当门香草输。高须名箘簬，短亦异王刍。

物理存贞正，人情积叹吁。上番来竹下，睨视极形模。

作者简介：黄淳耀（1605～1645）明末进士、抗清英雄。初名金耀，字蕴生，一字松厓，号陶庵，又号水镜居士，汉族，南直隶苏州府嘉定（今属上海）人。曾组“直言社”，崇祯十六年成进士，归益研经籍。弘光元年，嘉定人抗清起义，与侯峒曾被推为首领。城破后，与弟黄渊耀自缢于馆舍。能诗文，有《陶庵集》。